- Det er uetisk at sælge madvarene så billigt. Det er respektløst over for landmændene og fødevareproducenterne, som er stolte af det, de producerer.

Sådan lyder meldingen fra Lars Petter Bartnes, der er direktør i Norges landbrugsforening.

Udmeldingen kommer efter, at prisen på julevarer er styrtdykket. Torsdag kunne man for eksempel erhverve sig risengrød til to kroner og julepølse til tre kroner.

- Der er tale om en kilopris, som er langt under prisen på søm og skruer. Det skaber ingen respekt for mad. Det skaber til gengæld en prisforventning til fremtidige varer, som er meget uheldig, og som vil presse prisen alt for langt ned, udtaler Bartnes til VG.

Prisen er en hån

Han bakkes op af Nina Sundqvist, som er direktør i det norske madmarked.

Hun mener, at der går en etisk grænse for, hvor billigt supermarkedet kan tillade sig at sælge madvarer.

- Det koster penge at producere en julepølse. En landmand har investeret tid og kræfter i det og har haft ansvar og kærlighed til dyret. Det er usmageligt og en hån imod landmændene, at deres varer bliver solgt så billigt, siger Sundqvist

- Det handler i virkeligheden om at have respekt for maden, siger hun.

Kunderne vinder nu, men hvad med i fremtiden?

Hos Branchebladet 'Dagligevarehandelen' bliver nyheden om de historisk lave priser også modtaget med kritisk røst.

Bladets redaktør mener, at de historisk lave priser kommer kunderne til gavn nu, men han kaster et kritisk blik på fremtiden.

- Det er rimelig respektløst at sælge julepølse til tre kroner. Respektløst over for landmændene og alle dem, som har bidraget til at få produktet ud i butikkerne. De lave priser påvirker folks forståelse af, hvad det koster at lave et produkt, siger han.

Den verserende priskrig mellem butikker som Rema, Kiwi og Coop Extra fortsætter imidlertid, og butikskæderne forsvarer sig med "knald hård konkurrence."

- Jeg kan godt forstå, at nogen reagerer på, at vi sælger mad så billigt, men sådan er det blevet. Der er knald hård konkurrence butikkerne imellem, så vi er tvunget til at presse prisen ned, siger kommunikationsdirektør i Coop, Bjørn Takle Friis til VG.

Der er ikke kun i Norge, at vi ser et fald i priserne i december måned. Også herhjemme falder prisen på fødevarer markant.

Nogle af de større prisfald er på juleklassikere som svinekød, søde sager, øl, spiritus og sodavand. Den store undtagelse er vin, som i gennemsnit bliver dyrere i december.